runetrust/blame-folketinget-dk huggingface dataset:
Ole Vagn Christensen (S), 2003-12-17:
Jeg tror helt sikkert, at Socialdemokraterne ville have de samme bekymringer, som den nuværende beskæftigelseminister har omkring de konflikter, der kan ligge imellem det, at man sådan set har folk på kontanthjælp, der kan spekulere i at lade være med at være tilknyttet en a-kasse, fordi det jo ikke er nødvendigt, fordi man får det, man skal bruge.
Søren Pape Poulsen (KF), 2017-03-01:
Ja, det er selvfølgelig et ansvar, vi skal påtage os, når det nu er Folketinget, der vedtager, at det er sådan, det skal være, altså at 17-årige skal kunne komme til køreprøve, men det ændrer jo ikke på, at der er en proces i det her med at få nok.
Lisbeth Bech Poulsen (SF), 2013-05-21:
er SF som bekendt stor tilhænger af, og derfor er det også glædeligt, at vi har fået taget hul på udfordringen, bl.a. ved at sænke priserne uden for myldretiden og gennem det nye rejsekort, der eksempelvis i hovedstadsområdet også giver billigere rejser end de klippekort, som rejsekortet afløser.
Jeppe Bruus (S), 2020-06-19:
Det er et problem i forhold til synet på kvinder, som desværre også her i 2020 – må vi jo konstatere – fører til, at alt, alt for mange kvinder lever i et parforhold eller i relationer, der er præget af misbrug, af vold, af psykisk og fysisk terror, og at nogle af de her forhold også ender i drab.
Helge Sander (V), 2008-04-03:
Men det er også rigtigt, som det er blevet sagt af næsten alle ordførere, at vi har et forslag, som ikke er så vidtrækkende som det, der blev sendt ud i høring, og det skyldes jo primært, at vi fik et folketingsvalg, og som formanden for udvalget, De Radikales fru Marianne Jelved, sagde det, er der stort set kommet en ny kreds af ordførere, hvilket selvfølgelig gjorde, at vi fik en anden, men jeg vil sige, uhyre grundig debat.
Ida Auken (S), 2025-05-28:
Vi har i en situation, hvor der er kommet et nyt dyr, og hvor der er mange følelser på spil, og hvor jeg faktisk har prøvet at spørge, hvorfor det her stikker så dybt i vores sjæl, hvorfor det kan give så mange følelser, også selv om tallene måske siger noget andet, prøvet at tage en balanceret tilgang, hvor vi kan sikre, at de her ulve kan være i Danmark – for det er EU-retten, og de er her – men at borgerne også kan leve trygge liv.
Keld Albrechtsen (EL), 2004-04-13:
Jeg vil gerne stille hr. Jann Sjursen et spørgsmål ikke mindst også på baggrund af det sidste spørgsmål, som jo er stillet af hr. Per Dalgaard med det klare sigte fuldstændig at underminere, faktisk helt fjerne den danske ulandsbistand.
Helge Adam Møller (KF), 2001-02-01:
Til justitsministeren vil jeg godt sige: Det er rigtigt, at vi havde en konservativ regering i 10 år og et par måneder, men vi havde ikke på noget tidspunkt i de 10 år et retspolitisk flertal - regeringen havde for øvrigt på intet tidspunkt flertal på noget som helst område.
Jacob Jensen (V), 2008-09-09:
Men mit spørgsmål var sådan set mere til den overordnede analyse, altså til det, som hr. Frank Aaen tidligere nævnte, og som jeg også selv var inde på i forhold til nogle af elementerne, der ligger i forslaget fra Socialdemokraterne til en ny finanslov, altså at man vil mindske den gældsafvikling, som regeringen har været en stabil del af gennem de sidste mange år - i øvrigt en plan, som vi overtog fra den tidligere SR-regering - og at man vil hæve skatterne, som vi hørte i svaret til hr. Erling Bonnesen for et øjeblik siden; man vil hæve erhvervsskatterne, og sådan kunne jeg blive ved.
Ole M. Nielsen (KRF), 1999-04-07:
Det er vigtigt at få lavet en liste over uønskede stoffer, at få begrænset anvendelsen, at få kontrol, at få produktansvar, at få mærkningsordninger osv., og Kristeligt Folkeparti er med på, at vi kan tage nationale tiltag, selv om vi ikke kan komme igennem med dem på EU-plan, og at vi selvfølgelig skal vurdere tingene ganske nøje, når vi går i gang med det.
Bjarne Corydon (S), 2012-01-19:
Jeg tror, rigtig mange danskere, både dem, der arbejder, og dem, der ikke arbejder, har det glimrende med at leve i et samfund, hvor vi passer relativt godt på de mennesker, der ikke kan forsørge sig selv, men samtidig kræver noget af hinanden, hvor vi har en balance mellem rettigheder og pligter, og hvor vi har det på et højt niveau.
Karen J. Klint (S), 2004-06-02:
Jeg er faktisk af den overbevisning, og det er så det, mit spørgsmål til hr. Peter Skaarup skal gå på: Hvis vi nu havde haft denne her debat for et år siden, måske lige efter folketingslukningen hen over sommeren sidste år, er hr. Peter Skaarup så ikke enig i, at så havde vi måske taget højde for også disse børn i septemberaftalen?
Lene Espersen (KF), 2013-01-17:
Med hensyn til det første om budgetloven ved jeg ikke, hvor meget fru Merete Riisager fulgte debatten før folketingsvalget, men jeg vil da sige til fru Merete Riisager, at det lå fuldstændig klart, at der var et politisk flertal for at indføre en budgetlov i Danmark, og den er indført nu.
Lars Løkke Rasmussen (V), 2003-03-25:
Det har jeg ikke nogen præcis opskrift på her, men der er jo kutyme for, at når vi foretager større - og det er der jo tale om her - ændringer i styrelsesloven, så følges det selvfølgelig op af en ministeriel informationsindsats, og jeg synes, at lovgivningen her har en karakter, som gør, at jeg også gerne selv vil tage initiativ til at drøfte med Kommunernes Landsforening, hvordan vi i fællig kan yde en god information til landets kommunalbestyrelser.
Ane Halsboe-Jørgensen (S), 2021-04-21:
Jeg mener, det er fornuftigt, at vi herfra giver nogle fleksible muligheder for at tilrettelægge noget individuelt, men hvad angår, hvad man faktisk gør i forhold til aflønningen i lønnet praktik, så er det et i overenskomstspørgsmål.
Mogens Jensen (S), 2019-10-08:
Men stadig væk – og det bliver også nævnt af hr. Søren Egge Rasmussen – skal der selvfølgelig være en mulighed, for der kan være omstændigheder, hvor det ikke er muligt at bruge de digitale tilbud, og så skal der kunne gives en dispensation, men det bliver i meget, meget få specielle tilfælde.
Kamal Qureshi (SF), 2004-12-08:
Det, vi egentlig diskuterer, er: Ja, det kan da godt være, at regeringen er uenig i det, men vil regeringen ikke anerkende, at der er en lang række eksperter, der påpeger, at den her gruppe har behov for redskaber, den her gruppe har brug for at kunne komme i arbejde?
Bent Hindrup Andersen (EL), 1998-01-28:
Jeg vil bare understrege, at jeg har den samme holdning, som ministeren har. Så vil jeg i øvrigt sige, at det er utrolig dejligt, at vi i dag får en selvstændig lov om økologi, og så har vi lavet en virkelig god aftale om pesticidernes brug, som også er med til at bringe en ligestilling ind mellem økologer og konventionelle landmænd.
Josephine Fock (ALT), 2018-04-19:
Så er der så det med det foreløbige administrative forbud, som Institut for Menneskerettigheder peger på, altså at der kan være problemer med et sådant administrativt forbud, eller at man, hvad skal vi sige, iværksætter de her tiltag, som det her lovforslag lægger op til, på baggrund af et administrativt forbud.
Helle Thorning-Schmidt (S), 2012-01-11:
Det kan være en god idé, hvis man kan indrette det tilstrækkelig robust, således at det ikke medfører, at vækst og arbejdspladser flytter ud af Europa, for det er jo rigtig vigtigt i den krise, vi har nu, at vi gør alt for at holde den vækst, vi kan have i Europa, og de arbejdspladser, vi kan have i Europa.
Hans Christian Schmidt (V), 2000-02-04:
Det er jo i grunden underligt: Vi skulle forbyde store handelscentre at skyde op uden for byerne, men de skyder i øvrigt op for fuldt drøn lige nu - jeg vil tro, at loven vil hindre, at der vil skyde flere op, for der er fuldt besat, når de er færdige - mens det, som der i grunden ikke skulle gøres noget ved, var bymidterne.
Pernille Vigsø Bagge (SF), 2010-03-03:
I Norge, Sverige og Finland har man lavet lovgivning, der involverer kvoter, og i Spanien giver man fra 2013 fortrinsret i licitationer til virksomheder, som har kvinder i ledelsen; i Belgien er der nu en lov om 30 pct. kvinder i virksomhedsbestyrelser, i Holland en lov om 40 pct. kvinder i virksomhedsbestyrelser, og i Frankrig er de så sandelig også på vej med en lov om kønskvotering i forhold til virksomhedsbestyrelser.
René Christensen (DF), 2017-12-22:
Når man bliver beskattet af 2.800 kr., der jo er en forholdsvis stor beskatning, og det så nu bliver fjernet for fremtiden – man kan jo også spørge i forhold til de 2.800 kr.: Hvad koster en telefon i dag, hvad koster det at have et abonnement i dag, hvad koster det at ringe i dag? – forventer og tror vi på, at det vil komme ned i systemet, altså at en ganske almindelig lønmodtager får det som en del af sin lønpakke, at man eventuelt også kan få fri telefon eller fri it.
Jytte Andersen (S), 1998-11-03:
For hvis de skal det, vil det i sig selv være en bombe under boligstøtten, så vil vi se forhøjelser, der er mere end den fordobling af boligstøtten, som vi har set de seneste ti år; så vil det blive meget voldsommere, fordi der i årene fremover vil komme mange og relativt velstillede folkepensionister ind i pensionistrækkerne, og de er selvfølgelig hjertelig velkomne.
Rasmus Prehn (S), 2009-11-05:
Det er Enhedslisten, Socialistisk Folkeparti og Det Radikale Venstre, som desværre ikke kunne være til stede i dag, fordi den radikale ordfører, hr. Johs. Poulsen, fører kommunal valgkamp i Herning, så han har bedt mig om på Det Radikale Venstres vegne at sige, at de også støtter beslutningsforslaget.
Mette Frederiksen (S), 2024-05-14:
Jo, men her sparkes der jo vitterlig en åben dør ind, for det er jo Socialdemokratiet, der har opfundet Arnepensionen, og som jeg sagde før til fru Pia Olsen Dyhr, er det da et af de enkeltstående politiske resultater, jeg er allerallermest stolt af som statsminister.
Ane Halsboe-Jørgensen (S), 2019-11-21:
Danske professionshøjskoler har for nylig fulgt op med et brev, hvori de giver udtryk for, at de vil gøre mere ud af at kommunikere det klare uddannelses- og professionsfokus i deres uddannelser, og jeg ser meget frem til at fortsætte dialogen med dem om netop dette.
Sólbjørg Jakobsen (LA), 2023-04-18:
Det er meget tydeligt, at vi ikke er enige, men jeg fornemmer i hvert fald, især fra nogle partiers side, en lydhørhed over for nødvendigheden af at styrke Danmarks økonomi, og jeg hører også, at der er mulighed for at kunne styrke økonomien og samtidig sørge for, at der ikke er danskere, der bliver kastet ud i afgrunden alligevel.
Henrik Dam Kristensen (S), 1998-04-03:
Jeg tror, det er korrekt, at vi har rekorden - forstået på den måde, at vi nok er det land overhovedet i verden, som har mest viden om, hvordan vore fødevarer er, mest viden om, hvor mange salmonellatilfælde der er i landet, hvordan kimtallene er osv.
Henriette Kjær (KF), 2000-03-22:
For det tredje: Taxameterbetalingen i daginstitutionerne, hvor der i højere grad betales efter forbrug, kan vi godt støtte, men ikke gennem en indirekte beskatning af de forældre, der bliver nødt til at bruge daginstitutionerne fuldt ud eller på ydertidspunkterne.
Thorkild Simonsen (S), 1998-04-30:
Jeg skal kun gøre den bemærkning, at jeg synes, det var meget klogt af finansministeren at understrege, hvor mange forskellige grupper der lægger pres på det kommunale selvstyre, og med min erfaring taget i betragtning kan jeg i hvert fald sige, at de kommer såmænd ikke engang kun herfra.
Birgitte Vind (S), 2023-02-23:
Det sker, bl.a. ved at en kommune, der har delegeret kompetence til, at en anden kommune i International Citizen Service, ICS, kan registrere indrejse af borgere i kommunerne, også kan delegere kompetence til, at den anden kommune i sådan et samarbejde kan behandle og registrere en anmeldelse fra den pågældende person om fremtidig udrejse.
Jytte Andersen (S), 2005-06-03:
Vi læste så her i går i Jyllands-Posten – lidt med bekymring – at formanden for Dansk Ejendomsmæglerforening giver udtryk for, at det her er noget, der ligesom giver et yderligere incitament til, at ejendomsmæglere presser andelsbolighavere til at sælge.
Claus Hjort Frederiksen (V), 2002-11-01:
Det er den slags sygdomme, man får, hvis man f.eks. står ved et samlebånd og hiver indvolde ud af kyllinger. Disse sygdomme kan nedsætte ens funktionsevne betragteligt og føre til forringet livskvalitet, sygefravær og eventuelt udstødning fra arbejdsmarkedet.
Peter Skaarup (DF), 2003-04-09:
Er der et flertal i Folketinget - og det er der, hr. Jann Sjursen skal rette sin henvendelse til Socialdemokraterne, det får hr. Jann Sjursen mulighed for lige om lidt, når Socialdemokraterne holder ordførertale - for de ting, som står i det vedtagelsesforslag, Kristeligt Folkeparti er fremkommet med, jamen så er det da glimrende. Så har vi jo et flertal i Folketinget for en ny linje, en meget mere ny linje end den, vi når frem til i dag sammen med regeringen.
Lene Espersen (KF), 2008-12-17:
Jeg vil sige til hr. Benny Engelbrecht, at jeg tror, at der er enighed mellem regeringen og Socialdemokratiet om, at det, det handler om, er at sikre nogle regler, der beskytter forbrugerne mest muligt, og som skaber en gennemsigtighed, så forbrugerne kan træffe et frit valg.
Liv Holm Andersen (RV), 2014-04-01:
Jamen fru Fatma Øktem og jeg er jo enige om, at det, at vi kender til tallene på det her område, ikke løser problematikken med, at der er et uforklarligt løngab, over night, uanset om vi omfattede meget få virksomheder i Danmark eller samtlige virksomheder.
Morten Messerschmidt (DF), 2006-01-27:
Vi ved jo, at det i 2003 blev kendt, at OLAF, det europæiske antisvindelkontor, fremlagde en rapport, der klart viste, at nogle af de penge, som EU havde givet til selvstyreområdet, var gået til terroraktioner igennem Fatah-Tanzim og også Hamas, og der vil jeg bare spørge, om hr. Helveg Petersen vurderer, at muligheden for, at der går flere penge fra EU til terror, er blevet større eller blevet mindre, ved at Hamas muligvis kommer til at danne regering.
Pernille Rosenkrantz-Theil (S), 2012-05-10:
Så er det fuldstændig rigtigt, som Venstres ordfører sagde, at der var meget debat om udfasningen af olie- og naturgasfyr, og det er selvfølgelig glædeligt for mig og for Socialdemokraterne, at der er fundet en god løsning på problemet.
Kristian Thulesen Dahl (DF), 2014-02-04:
Vi har da alle sammen en interesse i, at det fungerer rent professionelt, og at de mennesker, der så bliver sat ind som ministre, leder foretagendet – og det er uanset politisk holdning, for den regering, som der er flertal for, er der jo flertal for; det er demokratiets vilkår – så det er politikerne, der styrer tingene, og ikke embedsmændene.
Pelle Dragsted (EL), 2015-12-04:
Derfor er det rigtigt, at et af de grønne fingeraftryk, som vi var med til at sætte på den første finanslov, vi vedtog – vi har jo været med til at vedtage et par mere – var det her med en afgift på reklametryksager, som desværre aldrig nåede at træde i kraft, både på grund af en række snubletråde fra EU, men nok også fordi der rejste sig nogle problemer, og fordi den daværende regering måske også var lidt nølende i forhold til at få gennemført det her.
Astrid Krag (S), 2015-05-12:
Det, forslagsstillerne hæfter sig ved, er, at SKATs kontrolbesøg foregår uden dommerkendelse, men en dommerkendelse kræver jo netop en konkret mistanke om strafbare forhold, og det er først i forbindelse med SKATs kontrolbesøg, at det viser sig, om reglerne er overholdt eller ej.
Esben Lunde Larsen (V), 2018-04-13:
Så er det helt rigtigt, som hr. Søren Egge Rasmussen siger, at nu kommer der en ny dimension på det, men det er jo derfor, vi stiller hele klaviaturet af teknisk kyndig vejledning til rådighed for kommunerne, og at man skal indhente udtalelser, så kommunerne ikke bare svæver i det fri vedrørende det her.
Michael Aastrup Jensen (V), 2021-01-22:
Så det, jeg bare prøver at komme tilbage til, er: Skulle man ikke hellere rette fokus, hvor fokus skal rettes, nemlig mod Rusland, som jo fuldstændig aggressivt har været inde at bryde eksisterende aftaler i forhold til det her område og er i gang med en aggressivitet, som vi ikke har set i nyere tid?
Rune Lund (EL), 2006-10-24:
Det er i hvert fald sådan, jeg læser bemærkningerne til forslagets enkelte bestemmelser, og her snakker jeg om bestemmelse nr. 4, hvor det netop ikke er tilsigtet, at der skal være en ændring af lovens hidtidige princip om, at der generelt skal være krav om tilslutningspligt.
Gyda Kongsted (V), 1998-04-02:
Venstre vil dog meget gerne under udvalgsarbejdet have oplyst de mere præcise grænser mellem sygdom og alvorlig svækkelse, som det hedder i lovforslaget, specielt fordi der her er tale om tilskudssatser i procenter i modsætning til den medicinske verden, hvor der tales om tilskud i kroner og øre, der beregnes ud fra det billigste af ligeværdige præparater. Lovforslaget indeholder ligeledes en paragraf, der gør det muligt at godkende forsøg med ændret honorering, tilskud og andet.
Jakob Axel Nielsen (KF), 2006-11-30:
Men det er nu ikke nødvendigvis sådan, at ansvar uden skyld – det er jo det, objektivt ansvar betyder: at man er ansvarlig uden skyld, uden at have gjort noget galt – giver det største incitament til at gøre, hvad der er menneskeligt muligt, for uanset om man gør det godt eller man gør det skidt, bliver man puttet ned i båsen: vedkommende skal have en bøde.
Peter Christensen (V), 2005-12-08:
Det ved kommunerne godt, og jeg er sikker på, at netop politikerne i de nye sammenbragte kommuner, de nyvalgte, er meget enige i, at det her ikke duer, for de vil vide, at en økonomiaftale for 2007 vil betyde, at man skal tage udgangspunkt i de penge, som er brugt i 2006, og det vil betyde, at det faktisk bliver de gamle kommuner, hvis vi bare lader det køre videre, som Socialdemokratiet lægger op til, hvilket jeg er lidt rystet over at man vil, der bare skubber problemet videre til de nye sammenbragte kommuner.
Frank Jensen (S), 2004-10-07:
Der er en del af vores forslag, som åbenbart er gået hr. Troels Lund Poulsen fuldstændig forbi, og det er, at for lavindkomstfamilier, pensionister, enlige, uddannelsessøgende med lave indkomster ligger der i vores model en fuld kompensation på deres børnetilskud.
Søren Egge Rasmussen (EL), 2019-05-03:
Jeg kunne godt tænke mig at høre ministerens refleksion på, at Klimarådet nu er kommet med en rapport, hvor man forholder sig til de datacentre, som er planlagt, og at hvis vi skal nå det her mål om 55 pct. vedvarende energi af energiforbruget i 2030, så er det nødvendigt at bygge to nye, store havvindmølleparker inden 2030 for ligesom at holde fast i det mål, fordi de store, energiforbrugende datacentre bruger så meget.
Karina Lorentzen Dehnhardt (SF), 2021-12-21:
Altså, det kan man jo have mange tanker om, men vi bliver bare nødt til at forholde os til, at der står i grundloven, at det er Folketinget, som tager stilling til spørgsmålet om værdighed, og det er jo derfor, vi er forsamlet for at gøre det i dag.
Keld Albrechtsen (EL), 1997-10-21:
Og jeg lagde mærke til, at hr. Kent Kirk havde et realistisk forhold til denne såkaldte undtagelse, der er endt med at blive en parodi på en undtagelse, fordi den jo, som hr. Kirk også helt korrekt antydede, vil medføre, at Danmark under alle omstændigheder bliver nødt til at tilpasse sig det, som de andre beslutter.
Preben Bang Henriksen (V), 2021-11-23:
Et tredje eksempel: For et par år siden havde vi en brandmand på Fjerritslevkanten, der tilfældigvis var til stede i de situationer, hvor der opstod ildebrand, i alt 19 ildebrande, og der var i hvert for et par af brandenes vedkommende tale om brande, hvor der var personer hjemme i husene.
Bertel Haarder (V), 2006-03-03:
Vi ønsker et relevant og fleksibelt uddannelseudbud af høj kvalitet, som kan tiltrække flere unge til de professionsbaserede uddannelser, og vi vil gerne sikre bedre og mere sammenhængende efter- og videreuddannelsesmuligheder samt styrke udviklingen af nye uddannelser i samarbejde med erhvervslivet.
Frank Aaen (EL), 1998-12-04:
Den anden grund til, at vi ikke er så glade for forslaget, er, at vi synes, det er lidt underligt, at man ikke lavede vandmiljøplanen ordentligt, forstået på den måde, at det er velkendt, at vi var imod Vandmiljøplan II, fordi den efter vores opfattelse ikke løste problemet med vores vandmiljø.
Frank Aaen (EL), 2008-02-01:
Såvel medlemmer af Enhedslisten som medlemmer af andre partier og fra officielt hold støttede da oppositionsgrupper i Østeuropa, dengang Muren stadig væk eksisterede, på samme måde, som vi i dag fra officielt hold støtter oppositionsgrupper i Burma og støtter oppositionsgrupper i andre lande, hvor der er undertrykkelse.
Margrete Auken (SF), 1999-05-18:
Jeg havde opfattet, at der skulle kunne være prøver osv. i det, men at det primært skulle være et operahus. Jeg kan nu høre, at det igen er et mikshus, man vil bygge, og jeg vil gerne spørge hr. Brian Mikkelsen: Hvad er det, De Konservative har sagt ja til?
Frank Aaen (EL), 2012-01-19:
Danmark gør på den måde en forskel i forhold til de fleste andre lande, og det kan give inspiration til den politiske diskussion udeomkring, og det kan også give inspiration på den måde, at det beskedent, men vigtigt, tror vi, kan bidrage til at sætte spørgsmålstegn ved den ødelæggende krisepolitik, der i dag føres i en række europæiske lande med nedskæringer og besparelser, der bare uddyber krisen – besparelser, nedskæringer og en hård politik, der påfører befolkningerne store lidelser, massiv arbejdsløshed, stigende selvmordsrater og indsættelse af politiske ledere, der ikke er valgt, men kommer fra investeringsselskabet Goldman Sachs.
Lars Løkke Rasmussen (M), 2023-03-28:
Det er derfor, der er lavet en akutplan, det er jo bl.a. derfor, vi her i Folketinget inden længe skal tage stilling til et lovforslag, der gør, at folk, der er gået på efterløn og stadig virker i sundhedssektoren, også har et økonomisk incitament til det, og det er jo derfor, vi skal tilføre flere ressourcer til SIRI og Styrelsen for Patientsikkerhed, og hvad det nu hedder alt sammen.
Camilla Hersom (RV), 2011-11-29:
Vi er altid villige til at diskutere alt, men vi kan i udgangspunktet acceptere forslaget her, fordi vi mener, at det er rimeligt, at man her ligestiller enkeltmandsbedrifter, altså hvor der kun er en enkelt på gården, med alle mulige andre selvstændige erhvervsdrivende, som selv må forsikre sig ud af et tilfælde af sygdom.
Bertel Haarder (V), 2008-01-10:
Vi har brugt penge til styrkelse af evalueringskulturen, til efteruddannelse af lærere og skoleledere, handlingsplan for læsning, og vi har givet flere penge til flere timer i dansk og historie, og for nogle år siden blev der også givet flere timer til både matematik og dansk, og frem mod 2011 har vi fået afsat 5 mia. kr. til nye initiativer i folkeskolen på de årlige finanslove, som er vedtaget indtil nu, og heraf er årligt 600 mio. kr. varige udgifter til de nævnte timer i dansk, matematik og historie.
Jacob Jensen (V), 2012-10-04:
Derfor er det jo interessant at vide, hvor Enhedslisten står med hensyn til finanslovforhandlingerne, når det kommer til ønsket om øgede skatter og afgifter, for noget af det, som er gift for den fremtidige konkurrenceevne, er, hvis skatter og afgifter i Danmark og dermed omkostningsniveauet i Danmark bliver højere end det, man alternativt finder andetsteds.
Jørn Pedersen (S), 1998-04-28:
Når vi taler om indsatsen for de svageste grupper med hensyn til fleksible boliger osv., vil jeg godt sige, at jeg er mindre centralist, end man åbenbart er i SF, for jeg mener stadig væk, at det må være afgørende, at problemerne løses så tæt på borgerne som muligt.
Lars Kramer Mikkelsen (S), 2001-09-06:
Det kan godt være, hr. Thor Pedersen ikke vil blande sig i, hvad hans københavnske kolleger eller partifæller laver i politik; men det kunne da godt være, at vælgerne synes, det ville være interessant at finde ud af, hvad forskellen er på Christiansborg-Venstre og Københavner-Venstre med hensyn til social- og velfærdspolitik.